Document ID: /roh_data/filtered/fineweb-2-filterrobots_roh.jsonl.gz/45929

Per l’annullaziun d’in partenadi registrà dovri la sentenzia d’ina dretgira civila.
En Svizra sa differenziescha l’organisaziun da las dretgiras tut tenor chantun. En cas che Vus n’essas betg segira u segir a tge dretgira che Vus As stuais drizzar, As infurmai tar l’autoritad da giustia chantunala u tar in’advocata u in advocat tenor Vossa tscherna.
Sche tuts dus èn d’accord
Sche Vus e Vossa partenaria u Voss partenari essas d’accord cun l’annullaziun dal partenadi, As drizzai a la dretgira responsabla da Voss chantun da domicil.
Vus stuais inoltrar ils suandants documents a la dretgira:
ina dumonda en scrit suttascritta d’omaduas persunas. Dretgiras porschan savens formulars u models correspundents.
ina cunvegna d’annullaziun, quai vul dir in document en scrit nua che Vus fixais sco Vus vulais vegnir a frida cun las consequenzas da la separaziun. Tranter auter vai per las suandantas dumondas: Co vegn la facultad repartida? Tgi resta en l’abitaziun fittada cuminaivlamain? Tgi survegn l’abitaziun acquistada cuminaivlamain? En cas da figliastras e figliasters: Dastga l’autra partenaria u l’auter partenari vesair e visitar els vinavant?
Sche Vus n’essas betg en tuts puncts perina, pudais Vus tuttina inoltrar la dumonda d’annullaziun a la dretgira e surlaschar ad ella la decisiun pertutgant las dumondas dispitadas.
La dretgira responsabla po pretender ulteriurs documents.
La procedura per l’annullaziun dal partenadi registrà sa drizza confurm al senn tenor las disposiziuns davart la procedura da divorzi.
Sche Vus na vegnis betg perina
Il partenadi registrà po er vegnir annullà cunter la voluntad d’ina partenaria u d’in partenadi.
Sch’il pèr viva dapi in onn separà po la persuna, che vul annullar il partenadi, inoltrar ina dumonda correspundenta a la dretgira responsabla.
La procedura per l’annullaziun dal partenadi registrà sa drizza confurm al senn tenor las disposiziuns davart la procedura da divorzi.
Stadi civil: Suenter l’annullaziun dal partenadi è Voss stadi civil «partenadi annullà».
Separaziun dals bains: En in partenadi registrà vala per il solit la separaziun dals bains: En cas dad in��annullaziun da quest partenadi tegna damai mintga persuna quai ch’ella posseda. Tgi che surpiglia ils bains acquistads cuminaivlamain, indemnisescha l’autra persuna cun ina summa da daners. Observai: Sche Vus e Vossa partenaria anteriura u Voss partenari anteriur avais transferì Vossas valurs da facultad cun in contract da facultad en la cuminanza, stuais Vus parter questas.
Pajaments da mantegniment: Suenter l’annullaziun dal partenadi registrà è mintga persuna responsabla per lur agen mantegniment. In dretg d’aliments po dentant vegnir concedì, sch’ina persuna ha pervia la repartiziun da las incumbensas reducì sia activitad da gudogn u chalà cumplet. Il dretg d’aliments exista fin che la persuna che survegn ils pajaments da mantegniment po puspè sezza gudagnar lur mantegniment.
Taglia: Suenter l’annullaziun dal partenadi vegnan omaduas persunas puspè suttamessas separadamain a la taglia.
AVS e provediment professiunal: Omaduas partenarias u omadus partenaris survegnan mintgamai la mesadad da la summa da l’Assicuranza per vegls e survivents (AVS) e da la cassa da pensiun ch’è vegnida acquistada durant il partenadi.
Uffants: Sch’ina partenaria resp. in partenari ha uffants po la dretgira definir che l’autra persuna dastga tgirar contact persunal cun las figliastras ed ils figliasters er anc suenter la separaziun.
Ierta: Cun l’annullaziun dal partenadi perdan las duas persunas la pretensiun sin l’ierta da la partenaria u dal partenari. Observai: Avais Vus adoptà l’uffant da Vossa partenaria u da Voss partenari (adopziun dal figliaster) sa drizza la reglamentaziun da las dumondas d’uffants tenor las disposiziuns dal dretg da divorzi. En quest cas exista in dretg sin in contact persunal tranter Voss uffant e Vus.
Per infurmaziuns specificas davart la procedura d’annullaziun ed ils custs pudais Vus As drizzar ad in’advocata u ad in advocat ubain ad ina notara u ad in notar tenor Vossa tscherna.
Il fegl d’infurmaziun davart la constituziun d’in partenadi registrà cuntegna ulteriuras infurmaziuns utilas per il cas, che Vus vulais annullar il partenadi registrà (effects sin la facultad, l’ierta …)